איגוד הבמאיות והבמאים - הישג אדיר לקולנוע הישראלי: הסרטים הדוקומנטרים "חמש מצלמות שבורות" ו"שומרי הסף" מועמדים לאוסקר
"חמש מצלמות שבורות" של חבר איגוד הבמאיות והבמאים גיא דוידי ועימאד בורנאט ו"שומר הסף" של דרור מורה יתמודדו האחד מול השני בטקס שיתקיים בלוס אנג'לס ב-24 בפברואר. איגוד הבמאיות והבמאים מברך את היוצרים על ההישג
מאת: מערכת האיגוד 10/1/13
שני סרטים ישראלים מועמדים לאוסקר בקטגוריה "הסרט הדוקומנטרי הטוב ביותר" לשנת 2013: "חמש מצלמות שבורות" של חבר איגוד הבמאיות והבמאים גיא דוידי ועימאד בורנאט ו"שומרי הסף" של דרור מורה. מדובר בהישג אדיר, שכן, הפעם האחרונה (והראשונה) שסרט ישראלי היה מועמד בקטגוריית זו הייתה בשנת 1975, עם "המכה ה-81" של חיים גורי, ז'אקו ארליך ודוד ברגמן .
איגוד הבמאיות והבמאים מברך את היוצרים על ההישג האדיר!
"חמש מצלמות שבורות" מתעד את ההפגנות השבועיות שנערכות כנגד הקמת גדר ההפרדה בבילעין מבעד למצלמתו של עימאד, בן הכפר. את המצלמה רכש עימאד כדי לתעד את בנו ג'יבריל, שנולד בשנת 2005, אלא שהתיעוד המשפחתי מקבל צביון שונה לחלוטין כאשר במקביל להולדת הבן מחליטה ישראל להקים את הגדר על אדמות הכפר – החלטה שמובילה להתנגשויות בין תושביו לבין חיילי צה"ל. הסרט זכה השנה בפרס סרט התעודה הטוב ביותר בפסטיבל ירושלים, בפרס הבימוי הדוקומנטרי בפסטיבל סאנדנס והוקרן בפסטיבלים רבים בעולם.
"שומרי הסף" כולל ראיונות עם שישה מראשי השב"כ לשעבר: עמי איילון, אבי דיכטר, יובל דיסקין, כרמי גילון, יעקב פרל ואברהם שלום. הסרט זכה בשבחים רבים ברחבי העולם וכבר נרכש להפצה על ידי "סוני".
טקס האוסקר יתקיים בלוס אנג'לס ב-24 בפברואר. מול שני הסרטים הישראליים יתמודדו שני סרטי תעודה אמריקאיים: How to Survive a Plague בבימוי דייוויד פראנס ו-The Invisible War בבימוי קירבי דיק. הסרט החמישי שיתמודד על הפרס הוא הסרט השוודי-בריטי Searching for Sugar Man בבימוי מאליק בנג'לול.